51. schôdza NR SR - 4.deň - A. dopoludnia
Dátum: 2021-11-26
Poslanec: Stančík, Andrej (OĽANO)
Druh vystúpenia: Vystúpenie v rozprave

6. Ďakujem za slovo. Vážený pán predsedajúci, vážené kolegyne a kolegovia, aj keď je vás tu toľko, že by som asi, asi každého mohol privítať osobne, som rád, že ste si aspoň, á, aspoň pár z vás prišlo vypočuť túto debatu o dôležitom zákone, ktorý môže zásadne zlepšiť životy mladých ľudí na Slovensku. Tento zákon nerieši všetky problémy, čo sa týka drog na Slovensku, tento zákon nie je najradikálnejší a sme si vedomí toho, že niektorí nás môžu kritizovať za to, že nejdeme dostatočne ďaleko. No tento zákon bol pripravovaný dlho, konkrétne od mája, a jeho cieľ je, aby prispel, aby to bol taký ten krok k tomu, aby sa drogová politika na Slovensku zlepšila. My sme začali už v máji, keď sme zorganizovali konferenciu, ktorej sa zúčastnili experti z ministerstva spravodlivosti, z vnútra, experti na drogovú politiku, ale aj zástupcovia polície. A naprieč týmto spektrom sme sa zhodli na tom, že tie súčasné tresty za drogy pre užívateľov za prechovávanie sú drakonické. To je jednoducho fakt. Keď to porovnáme či už s krajinami EÚ, alebo s krajinami západného sveta, tak máme jedni z najprísnejších legislatív v tejto oblasti, a je to legislatíva, ktorá už zďaleka neodráža realitu 21. storočia. Treba si naliať čistého vína, ja by som sa rád spýtal, kto z vás nepozná človeka, ktorý niekedy fajčil trávu? Tak tuto pán kolega zo SMER-u. Ale veď Erik Kaliňák sa priznal, že on fajčil, ale tuším nevydychoval, alebo jak to povedal. Takže (reakcia z pléna), takže aj Erik Kaliňák sa, Erik Kaliňák sa priznal, že fajčil, takže asi ho poznáte, takže aj on fajčil trávu, de fac... de iure je to kriminálnik. Ja tiež poznám mnoho mojich kamarátov, čo sú, sú to vzdelaní ľudia, sú to ľudia, čo pracujú, pracujú v náročných technických oboroch, a napriek tomu si sem-tam zapália marihuanu. De iure sú to kriminálnici, ktorí by mali sedieť roky vo väzení. De iure je množstvo študentov vysokých škôl, sú kriminálnici, ktorí by mali sedieť vo väzení. A ja sa pýtam, že či je toto, či táto legislatíva odráža tú realitu toho, že, ako povedal kolega, tuším 40 % mladých ľudí niekedy vyskúšalo marihuanu. A nie, my netvrdíme, že marihuana je v poriadku, my netvrdíme, že fajčenie marihuany je niečo, čo by sme mali podporovať, naopak, myslím si, že marihuana môže mať veľmi negatívny vplyv na vývoj mladého človeka, obzvlášť v puberte, takisto ako si myslím, že tento negatívny vplyv má alkohol aj cigarety. My len tvrdíme jednu vec, a to, že tresty za fajčenie a užívanie marihuany zďaleka neodrážajú to riziko, ktoré marihuana predstavuje. Pretože ten trest spraví väčšiu škodu pre toho mladého človeka ako fajčenie marihuany. Kebyže okrem toho ako už, znova sa vrátim k tomu percentu, keďže 40 % mladých vyskúšalo marihuanu, tak by 40 % mladých malo sedieť vo väzení a ja sa pýtam, že či toto je podľa vás želateľný stav. No určite nie je. Takže znova. Nechceme nikoho navádzať, aby fajčil marihuanu, netvrdíme, že to je niečo v poriadku. My netvrdíme, že to je niečo, čo by to, čo by mal každý skúsiť, len tvrdíme to, že by sme sa mali posunúť v trestaní, ktoré je neprimerané. Teraz z toho, z toho druhého konca, že, áno, sme si vedomí toho, že toto nie je najambicióznejší zákon. Sami mnohí z nás by možno išli ďalej. Ja sám sa, sám sa nebojím priznať, že som fanúšikom dekriminalizácie. Páčia sa mi modely viacerých západných krajín. Bol som v Spojených štátoch, v štáte Washington, kde to bolo legálne a okrem toho, že to prinieslo množstvo peňazí do štátnej kasy, ktoré sa dali potom použiť napríklad na vzdelanie, tak ten efekt nebol zásadne horší ako v krajinách, kde to legalizované nie je. No, sme si vedomí politickej reality. Sme si vedomí toho, že tento parlament možno nie je najliberálnejší, videli sme to pri mnohých uzneseniach, ktoré sme napríklad spravili, ktoré tiež neboli zrovna najliberálnejšie, no napriek tomu neprešli. Sme si vedomí toho, že dvadsať rokov, dvadsať rokov sa nič v tejto téme nespravilo. Boli tu rôzne návrhy, boli tu rôzne ambície a nič neprešlo. Pretože tento parlament, tak ako aj parlamenty predtým, boli konzervatívne a táto téma je stále veľké tabu napriek tomu, že žijeme v 21. storočí. Preto sme prišli s takým prvým krokom, veríme, že toto je návrh, ktorý nepodporia iba liberálnejší poslanci, ale aj konzervatívnejší, a ja som veľmi rád, som veľmi rád, že môžem povedať, že v klube OĽANO máme konzervatívnejších poslancov, ľudí, dokonca, dokonca kresťanských konzervatívcov, ktorí sami uznávajú, že tieto tresty sú príliš tvrdé a musíme niečo spraviť. Sú to ľudia z praxe, sú to ľudia z polície a títo ľudia tento návrh podporujú. Za čo som veľmi vďačný, a preto si myslím, že tento návrh nájde podporu naprieč politickým spektrom. Verím, že nájde podporu aj v opozícii, verím, že poslanci HLAS-u alebo SMER-u, niektorí, tiež zvážia podporu tohto návrhu, minimálne nebudú klásť prekážky. Treba povedať, že to prvé čítanie, mám taký zámer, to znamená, že prvý krok. Ak tento návrh prejde, tak by som možno rád aj prizval zástupcov politických strán naprieč spektrom, aby možno sami povedali, aké majú oni predstavy, a možno by sme sa mohli posunúť ešte ďalej. Záleží, aká bude politická vôľa, pretože lepšie byť realista, ako ľuďom sľubovať vzdušné zámky, ktoré potom nemajú šancu prejsť. Takže naozaj by som chcel poprosiť kolegov, aby, keď už nechcú podporiť tento návrh, aby možno zvážili možnosť vytiahnuť karty, aby, aby tá myšlienka zníženia trestov, ktoré sú drakonické, ktoré sú príliš tvrdé a ktoré neodrážajú realitu, mala šancu prejsť. A potom sme otvorení diskusii, sme otvorení pozmeňujúcim návrhom a verím, že sa dopracujeme ku konsenzu. Treba povedať, že máme tu ďalší návrh, teda ktorý prišiel z radov opozície a práve z týchto radov máme veľkú kritiku na náš návrh, že nie sme dostatočne ambiciózni, že ignorujeme rodiny, s ktorými sa pravidelne stretávame, že sme slabí a tak ďalej, niekedy sú tie útoky za hranicu vkusu, á, za hranicou vkusu a rozumu. No nepod... ja si nemyslím, že ideálne riešenie je predložiť opozičný návrh bez toho, aby sme rokovali, bez toho, aby sme rokovali s opozíciou alebo koalíciou, bez toho, aby tento návrh mal podporu koalície alebo opozície, a potom dúfať, že takýto návrh prejde a do istej miery sa potom hádzať o zem, že tento návrh neprešiel, a kritizovať tých, čo sa aspoň snažia priniesť niečo realistické, čo má šancu prejsť týmto parlamentom. Toľko k tomuto návrhu Takže, milé kolegyne, milí kolegovia, ako som už povedal, tresty za marihuanu zďaleka neodrážajú realitu 21. storočia. Dajme si ruku do ohňa, ako som už aj vysvetlil kolegovi zo SMER-u, každý poznáme človeka, ktorý marihuanu fajčil, každý poznáme de iure kriminálnika, ktorý by mal podľa súčasnej legislatívy sedieť vo väzení a my sme presvedčení, že toto rozhodne nie je tá prevencia, ktorú by sme chceli, a kaziť mladým ľuďom životy zato, že mali pri sebe gram, dva gramy marihuany, je nedôstojné, je to nefér a maríme tým budúcnosť mnohým mladým a perspektívnym ľuďom na Slovensku. Takisto si myslím, že toto nie je zrovna cesta, ako, ako pomôcť tým mladým ľuďom, aby sa rozhodli ostať v krajine, ktorá takto tvrdo penalizuje veci, ktoré sú na západe v podstate normálne. Takže verím, že tento návrh si nájde podporu, širokú podporu naprieč koalíciou a opozíciou, a verím, že v druhom čítaní, ak bude na to vôľa, sa dokážeme posunúť ďalej, pretože sme otvorení pozmeňujúcim návrhom, a verím, že konečne po dvadsiatich rokoch schválime zákon, ktorý zlepší životy mladých ľudí a pomôže mnohým, ktorí dnes sedia na neprimeranú dobu vo väzeniach, vo väzení zato, že si dovolili mať pri sebe pár gramov marihuany. Ďakujem veľmi pekne.